Adrian Mutu tânjește la Serie A
Produs sută la sută al alb-violeților de la FC Argeș, Adrian Mutu a avut o carieră impresionantă ca jucător. Inima lui a rămas violetă. Nu că ar ține neapărat cu Argeșul, pe care, oricum, îl are în inimă. Ci pentru că sufletul i-a rămas la Florența, acolo unde și acum fanii suspină când își amintesc de el. "Briliantul" are cifre senzaționale în tricoul Fiorentinei, unde forma un cuplu de atac letal cu actualul antrenor de la Genoa, Alberto Gilardino.
Prietenia dintre cei doi s-a legat însă mult mai devreme, ei fiind în tandem în alte două rânduri, în tricourile grupărilor Verona și Parma, până să ajungă la echipa din Toscana. Pentru "Gila", așa cum îl alintă românul, să antreneze în Serie A, "targetul" pe care și l-a stabilit Mutu când a devenit tehnician, a fost mult mai simplu, italian fiind.
"Îl urmăresc, normal, e prietenul meu. Pentru el a fost mai simplu să antreneze în Serie A. A fost la Siena, acum e la Genoa. M-am uitat acum, în weekend, la Inter – Genoa. A fost greu pentru Inter, a pus bine Gilardino echipa pe teren. Și Inter e cea mai tare din Italia acum, dar a învins greu. Face treabă bună" a declarat Adrian Mutu pentru Capital.
E pe "modelul Prandelli"
Încă de când a devenit tehnician, Adrian Mutu a spus că i-a plăcut foarte mult cum lucra tehnicianul Cesare Prandelli, la Fiorentina, unde și el și Gilardino îi erau elevi. De altfel, "Briliantul" spune că și "Gila" ar copia stilul fostului lor antrenor.
"Vorbim destul de des. Știe că visul meu este să ajung și eu, într-o bună zi, în Serie A. Povestim mult despre fotbal. Mi se pare mie că are un stil apropiat de Prandelli, pe care l-am avut antrenor la Florența. Și parul și l-a aranjat ca el (râde)" continuă actualul tehnician al CFR-ului.
Adi Mutu a trecut, de-a lungul timpului, prin mâinile multor tehnicieni de top și e destul să-i amintim aici pe Claudio Ranieri, Jose Mourinho și Cesare Prandelli. De la toți spune că a învățat ceva. Ultimul, însă, i-a rămas la suflet.
"Prandelli mi-a fost ca un părinte. M-a înțeles din toate punctele de vedere. Poate că și din acest motiv am dat randamentul pe care l-am dat, cred că am fost la maximul carierei mele. Chiar dacă am jucat și la cluburi cu nume mai mari ca Inter și Juve. Pentru mine, Fiorentina rămâne în sufletul meu. Mi-aș dori mult să o antrenez. Sunt iubit de fani, orașul e superb. Este visul meu" – a spus Mutu în interviul pentru Capital.
Încă se gândește la titlu
Cariera lui Adrian Mutu este într-o continuă ascensiune. În acest moment, conduce echipa campioană, CFR Cluj. Chiar dacă a preluat banca tehnică din Gruia într-un moment destul de greu, "vișiniii" având de recuperat nu mai puțin de 14 puncte, adică 7 după înjumătățire, Adi Mutu nu cedează. Se gândește încă la titlu alături de clujeni.
"Normal că mi-aș dori să luam titlul, pentru asta am venit la CFR. Am sosit într-un moment neprielnic, când echipa pierduse deja multe puncte, care, acum, sunt greu de recuperat. Ne interesează meciurile noastre, nu facem calcule. FCSB are prima șansă la titlu, dar noi ne vom bate în continuare să refacem distanța. Dacă vom reuși, asta rămâne de văzut" – a mai spus Mutu pentru Capital.